צ'כוסלובקיה העפילה ליורו 1976 לאחר שסיימה ראשונה בבית המוקדמות לפני אנגליה, פורטוגל וקפריסין. בטורניר הגמר גברה על הולנד 1-3 בהארכה במשחק חצי הגמר והעפילה לגמר אליפות אירופה לראשונה בתולדותיה מול אלופת העולם מערב גרמניה. במשחק הגמר הובילה צ'כוסלובקיה 0-2 משעריהם של יאן סווהליק וקארול דוביאש אולם הגרמנים השוו ל-2-2 ובכך לראשונה הוכרעה אליפות אירופה בבעיטות הכרעה מ-11 מטרים. צ'כוסלובקיה ניצחה 3-5 בבעיטות ההכרעה ובכך זכתה לראשונה באליפות אירופה.